
A sclerosis multiplex-szel élő személyek kognitív funkciókárosodásának hosszú távú után követése BICAMS-teszttel

Kulcsszavak: Sclerosis multiplex, Kognitív funkciókárosodás, BICAMS, Betegségmódosító kezelések
Bevezetés: A sclerosis multiplex-szel (SM) élő személyek egyik leggyakoribb pszichopatológiai eltérése a kognitív funkciókárosodás (CI), mely a páciensek 42-68%-át érinti. Ezen eltérések vizsgálatára dolgozták ki 2011-ben a BICAMS-tesztet, ami a napi gyakorlatban szűrővizsgálat a CI felismerésére. Ugyanakkor limitált számban állnak rendelkezésre hosszú távú utánkövetéses vizsgálati eredmények.
Célkitűzés: A relapszus-remisszió (RR) kórformájú páciensekben a CI változásának és az ezt befolyásoló tényezőknek a meghatározása baseline időponthoz képest 2 és 5 év múlva.
Betegek és módszerek: Az SZTE Neurológiai Klinikán 177 RRSM kórformájú beteget vontunk be a vizsgálatba. A kognitív funkciók meghatározásához a BICAMS tesztet alkalmaztuk. Statisztikai vizsgálatként leíró módszereket, Wilcoxon-féle előjeles rangpróbát és részleges legkisebb négyzetes (PLS) regresszió analízist alkalmaztunk.
Eredmények: Induláskor a páciensek átlagéletkora 30,75±9,03 év, a férfi: nő arány 1:2,7 , a betegségtartam 11,27±7,24 év, míg az EDSS pontszám 1,9±1,6 pont volt. Platform terápiát 101 (57%), magas hatásosságú kezelést pedig 57 (32%) beteg kapott. A terápiában nem részesülők száma 19 (11%) volt. A kognitív károsodás a betegek 48%-ban volt észlelhető. A 2. és 5. évben a BICAMS 3 altesztje közül 2-ben észleltünk szignifikáns javulást (p<0.05). A PLS analízis alapján az alacsonyabb kezdeti EDSS, a rövidebb betegségtartam, illetve a terápia eszkaláció volt pozitív hatással a kognitív funkciókra.
Megbeszélés: Vizsgálatunk alapján a befolyásolható faktorok közül a magas hatékonyságú betegségmódosító kezelések alkalmazása befolyásolja pozitívan a betegek kognitív funkcióit, ami az eddig megjelent, limitált számú vizsgálat eredményeivel összecseng. Így alkalmazásuk megkezdése akár tartósan jó fizikális állapot mellett is minél korábban indokolt lehet.



